Basson se verhoor voortgesit | Maroela Media
Die Raad op Gesondheidsberoepe (RGB) ondersoek Basson se optrede terwyl hy hoof was van Project Coast, die weermag se destydse projek vir chemiese en biologiese oorlogvoering . ŉ Praktiserende internis en lektor aan die Universiteit van Minnesota, Steven Miles, het Dinsdag getuig dat Basson teenstrydig opgetree het met die wette van menslikheid. Hy sê Basson het op onetiese wyse sy mediese lisensie behou terwyl hy toetse, wat deel was van dié program gemonitor het. Volgens die klagstaat het Basson kalmeermiddels soos Mandrax en Ecstasy vir die apartheidsregering vervaardig. Basson se verhoor is Maandag na byna drie jaar hervat. Hy staar ses aanklagte van onetiese of onbehoorlike gedrag in die gesig. Die RGB het egter Maandag twee van die klagte teruggetrek. Die eerste aanklagte wat teruggetrek is hou verband met Basson se aanvaarding destyds van ŉ aanstelling deur die Geneesheer-Generaal as projek-offisier van chemiese en biologiese oorlogsnavorsing. Die tweede klag is dat Basson destyds betrokke was by die gebruik van geriewe waar chemiese middels gebruik is
Die aanklagte is in 2007 teen Basson aanhangig gemaak. Die Noord-Gautengse hooggeregshof het verlede jaar ŉ aansoek deur Basson om die klagte ter syde te stel van die hand gewys. Indien Basson skuldig bevind word kan hy ŉ boete opgelê word of selfs van die register geskrap word. Basson is in 2002 vrygespreek op aanklagte van apartheidsmisdade. Hy is deesdae ŉ praktiserende kardioloog